РЕГЛАМЕНТ (ЕО) № 450/2007 НА СЪВЕТА
от 16 април 2007 година
за сключване на Споразумение за партньорство в сектора на рибарството между Европейската общност и Република Габон
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него, във връзка с член 300, параграф 2 и параграф 3, първа алинея,
като взе предвид предложението на Комисията,
като взе предвид становището на Европейския парламент,
като има предвид, че:
(1)
Общността и Република Габон се договориха и подписаха Споразумение за партньорство в сектора на рибарството за предоставяне на възможности за риболов на рибарите от Общността във водите, върху които Република Габон упражнява суверенитет.
(2)
В интерес на Общността е да се одобри това споразумение.
(3)
Важно е да се определи схемата за разпределение на възможностите за риболов между държавите-членки,
ПРИЕ НАСТОЯЩИЯ РЕГЛАМЕНТ:
Член 1
Споразумението за партньорство в сектора на рибарството между Европейската общност и Република Габон се одобрява от името на Общността.
Текстът на споразумението е приложен към настоящия регламент.
Член 2
Възможностите за риболов, определени в протокола към споразумението, са разпределени между държавите-членки според следната схема:
Категория риболов
Тип плавателен съд
Държава-членка
Лицензи или квоти
Улов на риба тон
Кораби с повърхностни парагади
Испания
13
Португалия
3
Улов на риба тон
Сейнери за риба тон с дълбоко замразяване
Испания
12
Франция
12
Ако заявленията за лиценз на тези държави-членки не изчерпват възможностите за риболов, определени от протокола, Комисията може да вземе предвид заявленията за лиценз на всяка друга държава-членка.
Член 3
Държавите-членки, чиито плавателни съдове провеждат риболов в рамките на настоящото споразумение, нотифицират Комисията за уловените количества от всеки вид в зоната за риболов на Габон според условията, предвидени в Регламент (ЕО) № 500/2001 на Комисията от 14 март 2001 г. за установяване на условия за прилагане на Регламент (ЕИО) № 2847/93 на Съвета относно контрола на улова на риболовните плавателни съдове на Общността във водите на трети страни и в открито море (1).
Член 4
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 16 април 2007 година.